Den 18. oktober 1945 grunnla Kentenich Verband der Diözesanpriester og 2. februar 1946 Institut der Frauen von Schönstatt. I november 1945 begynte han med utenlandsreiser til Sveits, Italia, Latin-Amerika, Sør-Afrika og USA. I februar 1949 ble Schönstatt og dets søsterfellesskap gjenstand for en biskoppelig visitas ved Triers hjelpebiskop Bernhard Stein. Den ble fulgt av en pavelig visitasjon fra Vatikanets Hellige Officium. Visitatoren var pater Sebastiaan Tromp. Den 30. september 1951 ble pater Kentenich per dekret forvist fra Europa. Det fulgte flere innskrenkende dekreter, der det ikke fremkom hva bakgrunnen var. Tromp-biografen og kirkehistorikeren Alexandra von Teuffenbach mente tidlig i juli 2020 etter å ha gjort arkivfunn i Vatikanet at grunnen var systematisk maktmisbruk og dessuten seksuelt misbruk. Schönstattbevegelsens generalpresidium avviste dette bestemt.